Sjötta hvert dauðsfall í heiminum árið 2019 má rekja til mengunar og langflestir hafi látist vegna loftmengunar.
Þetta kemur fram í skýrslu the Lancet Commission, sem fylgist með áhrifum mengunar á heilsu fólks í heiminum. Mengun er talin hafa orðið níu milljónum að aldurtila, sem er meira en fjöldi þeirra sem létust vegna vegna styrjalda, malaríu, HIV, berkla, fíkniefnaneyslu eða áfengissýki.
Í skýrslunni segir að ástandið sé alvarlegast í fátækari ríkjum heims á meðan auðug ríki hafi gripið til ráðstafana til hafa hemil á mengun. Ástandið er verst á Indlandi. Ishwar Gilada talsmaður læknasamtaka Indlands segir að fjórðungur Indverja búi við mjög mikla loftmengun.
Í skýrslu Lancet Commission er talið að ekki færri en ein komma sex milljónir manna hafi látist vegna afleiðinga loftmengunar. Af tíu borgum heims sem taldar eru búa við verstu loftmengunina eru sex á Indlandi. Þar á meðal er höfuðborgin Nýja-Delí. Indversk yfirvöld lýstu yfir neyðarástandi í borginni í síðustu viku og hvöttu borgarbúa til að halda sig innan dyra. Þá mældist loftmengun í borginni tíu sinnum meiri en skilgreind hættumörk Alþjóðaheilbrigðisstofnunarinnar.